Hui ha començat el programa universitari dirigit  a majors La Nau Gran
10 d’octubre 2023

![](/media/4mupb4bq/img_3928_c.jpg?width=850&height=566.6666666666666)

L'exdirectora del Museu Arqueològic de Sagunt, Emília Hernández Hervás, ha impartit la conferencia “Patrimonio y Arqueología en Sagunto”, esta vesprada a les 18 hores en l'espai arqueològic Via del Pòrtic, com a començament del programa universitari per a majors de 50 anys, La Nau Gran. A l'acte han assistit l'alcalde de Sagunt, Darío Moreno; la rectora de la Universitat de València, María Vicenta Mestre; i el regidor de regidor d'Universitat, Ciència i Innovació, Toni Iborra. També hi han assistit altres regidors de la Corporació.

L'alcalde ha ressaltat que és un orgull i un honor convertir  Sagunt en una de les seus de la Universitat de València, «**una institució que ha aconseguit erigir-se com una de les més prestigioses del nostre país**». D'altra banda, Darío Moreno ha declarat: «**Això només és el primer pas d'un llarg camí, que posicione Sagunt com a ciutat universitària**». Per últim ha agraït a la Universitat de València pel treball fet durant estos últims mesos.

![](/media/qmblzn5j/img_3935_c.jpg?width=850&height=566.6666666666666)

Perla seua banda, la rectora de la Universitat de València, ha manifestat que la Nau Gran és una oportunitat per a aquelles persones majors que «**ja tenen una formació i volen ampliar el seu coneixement i per a persones que en el seu moment no van poder accedir-hi»** A més, ha destacat: **«Estem molt atents a la demanda social, escoltem què és el que la societat ens demanda».**

El regidor d'Universitat, Ciència i Innovació ha manifestat: **«La Nau Gran és una oportunitat fantàstica per a acostar la formació universitària a totes les persones sense que l'edat o els estudis previs siguen un impediment. És un curs específic sobre arqueologia, història i patrimoni del mediterrani amb especial èmfasi a la ciutat de Sagunt».**

Emilia Hernández, ha parlat en la seua exposició del recorregut històric viscut per la ciutat, així com la situació patrimonial en l'actualitat. Emilia Hernández és tota una eminència de l'arqueologia, la història i el patrimoni local com així ho acrediten els llibres _El teatro romano de Sagunto_ i _El museo arqueológico de Sagunto: patrimonio de una ciudad_, i les diferents publicacions i estudis especialitzats en l'arqueologia i història de Sagunt.

![](/media/rf3b1dtl/img_3863_c.jpg?width=850&height=566.6666666666666)

La Nau Gran és un programa universitari dirigit a majors de 50 anys que depén del Vicerectorat de Cultura i Societat de la Universitat de València. Naix a Sagunt del ferm compromís de l'Ajuntament de Sagunt per la formació al llarg de la vida i compte per a la seua posada en marxa amb l'experiència, l'organització i la gestió de la Universitat de València. Així, per primera vegada, les persones de Sagunt que estiguen interessades en una formació oberta podran cursar un itinerari específic que es basarà en l'arqueologia, la història i el patrimoni del Mediterrani, amb especial atenció a Sagunt.

Dividida en dos quadrimestres i organitzada en quatre assignatures, la Nau Gran de Sagunt s'impartirà en el Centre Cultural Mario Monreal (c/ Roma, 9) els dimarts i dijous en horari de 16 a 19 hores. A més d'estes assignatures, l'alumnat completarà la seua formació amb un cicle de conferències de temàtica variada.

Les persones interessades a inscriure's el poden fer fins al 20 d'octubre emplenant el full d'inscripció i l'ordre de domiciliació que es troben disponibles en https://go.uv.es/ngocbd7. Esta informació haurà d'enviar-se al costat d'una fotocòpia del DNI i fotografia de carnet al correu societat@uv.es. El preu de la matriculació és de 195,30 €, i l'obtenció de la plaça en este curs serà per ordre d'inscripció fins a un màxim de 30 estudiants.

*   [](http://www.facebook.com/sharer.php?u=https://aytosagunto.es/va/actualitat/hui-ha-comencat-el-programa-universitari-dirigit-a-majors-la-nau-gran/ "Facebook")
*   [](http://twitter.com/share?url=https://aytosagunto.es/va/actualitat/hui-ha-comencat-el-programa-universitari-dirigit-a-majors-la-nau-gran/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/hui-ha-comencat-el-programa-universitari-dirigit-a-majors-la-nau-gran/ "Linked In")
*   [](mailto:?body=https://aytosagunto.es/va/actualitat/hui-ha-comencat-el-programa-universitari-dirigit-a-majors-la-nau-gran/)